《金缕曲 罗浮卜居图为梁又农布衣淯题》
清代·陈步墀

谁返神仙宅。听訇然、擘开列嶂，正欢迎客。四百卅峰云乱下，虎瑟鸾车于役。

更为子、征尘拭拂。玉女冈头猜好梦，又飞来、蝴蝶麻姑侧。

行乐事，此时及。

十年我失江湖策。走天涯、批风抹月，未安泉石。漫说梅花同结社，依旧江南渭北。

阑不住、披图情急。珍重故人深浅去，告山灵、一角留余席。

随杖履，数晨夕。